**PROGRAM DRAME, OPERE IN BALETA V SEZONI 2024/2025**

**DRAMA**

**PREMIERE**

**Aristofan**

**ŽENSKE NA OBLASTI**

*Ἐκκλησιάζουσαι Ekklesiazousai*

Priredba besedila Maša Pelko

*Starogrška komedija v sodobni priredbi, ki išče politično, osebno in gospodarsko alternativo boljše prihodnosti*

Režiser **Juš A. Zidar**

Premiera 27. septembra 2024 v Dvorani Frana Žižka

Starogrški komediograf Aristofan (okr. 445–385 pr. n. št.) je svojimi bodicami vedno dregal v politične, gospodarske in družbene sfere polisa. *Ženske na oblasti* so nastale po katastrofičnih posledicah peloponeške vojne, ko so se v Atenah začele oblikovati številne ideje o novih, drugačnih in za tisti čas utopičnih družbenopolitičnih spremembah (ideja komunizma, skupne lastnine, žensk na oblasti). Glavna junakinja *Žensk na oblasti* Praksagora sklene z Atenkami zavzeti skupščino in popraviti obupno stanje v državi, kjer je vedno več revščine, neenakosti in krivic. V adaptaciji režiserja Juša A. Zidarja in dramaturginje projekta Maše Pelko bodo problematizirani številni Aristofanovi odnosi, uporabljeni kot komično sredstvo, ki pa danes nujno zahtevajo drugačno obravnavo: od vprašanja ženske svobode in njihove seksualnosti, samoumevnosti suženjstva do ideje pravičnejše delitve materialnih dobrin. S temi premisami bo uprizoritev iskala vzporednice današnjemu svetu, ki, vsak tako se zdi, postaja podoben postkatastrofičnemu univerzumu, podžganemu z nasiljem in neenakostjo, kjer je radikalna sprememba sistema še edina možnost boljšega življenja.

**Bertolt Brecht**

**MALOMEŠČANSKA SVATBA**

*Kleinbürgerhochzeit*

*Obnovitvena premiera komedije, »tako rekoč popolne predstave« v času, ko fenomen malomeščanstva postaja »mainstreamovsko« stanje duha*

Režiserka **Mateja Koležnik**

Premiera 25. oktobra 2024 v Dvorani Frana Žižka

V komični enodejanki *Malomeščanska svatba* (1919) se Bertolt Brecht, eden največjih nemških dramatikov in reformatorjev gledališča, neusmiljeno loti smešenja navidezne popolnosti, lažne morale, sentimentalnosti in pritlehnosti malomeščanskega razreda. Vrhunec iluzorne sreče malomeščanom predstavlja poroka, a kaj, ko ta pred očmi vseh razpada tako hitro kot ženinovo ročno izdelano pohištvo. Brecht s primerom poročne svatbe pokaže na številne širše družbene probleme, skozi satiro in črni humor pa izpostavlja absurdnosti, ki se razkrivajo, ko se začne rušiti fasada srečnega dogodka vzorne družine in na dan pridejo vse skrivnosti mladoporočenega para in svatov. Brecht s stvaritvijo sodobnega mikrokozmosa jasno pokaže malomeščanske vzvode, ki so prispevali k razvoju in vzponu nacizma.

O *Malomeščanski svatbi*,ki jo je leta 2009 v Drami SNG Maribor režirala Mateja Koležnik, danes ena najprepoznavnejših slovenskih režiserk doma in v tujini, je Vesna Jurca Tadel je v *Sodobnosti* zapisala, da je *»prava poslastica – tako kar zadeva igralske kreacije kot natančno in premišljeno režijo ter mizanscenske/scenografske rešitve, ki ustvarjajo podlago za več komičnih situacij in detajlov«.*

Koprodukcija Drame SNG Maribor s Cankarjevim domom Ljubljana

**Drago Jančar**

**IN LJUBEZEN TUDI**

Odrska priredba Luka Marcen in Tatjana Doma

*Monumentalna mariborska zgodba brutalnega časa, kjer uzakonjeno sovraštvo trči v poetično metafiziko sanj, strahov in ljubezni*

Režiser **Luka Marcen**

Premiera 17. januarja 2025 v Dvorani Frana Žižka

5. februarja 2025 v Linhartovi dvorani Cankarjevega doma Ljubljana

Zgodba monumentalnega romana *In ljubezen tudi* (2017) Draga Jančarja se začne z naključnim dogodkom: dve dekleti stojita sredi mariborskega trga pred Kavarno Astoria in eno od njiju v mimoidočem pripadniku esesovskih enot prepozna znanca. To srečanje sproži dramatičen niz dogodkov, ki za vedno spremenijo življenja vseh vpletenih. *In ljubezen tudi* ni le ne zgodovinski, vojni ali ljubezenski roman, čeprav je hkrati tudi vse to. V prvi vrsti je to intimna zgodba o uničujoči moči ljubezni – in sovraštva, ki usodno poveže vse štiri glavne pripovedovalce. Skozi intimne zgodbe ljudi z različnih koncev zgodovine pa Jančar kot osrednjega protagonista pravzaprav vključuje mesto Maribor in mu s tem postavlja literarni spomenik. Uprizoritev v odrski adaptaciji režiserja Luke Marcena in dramaturginje Tatjane Doma za izhodišče jemlje Jančarjevo kompleksno mrežo intimnih človeških usod in pogledov na turbulenten čas zgodovine. *In ljubezen tudi* tako ni historičen pogled na dogodek II. svetovne vojne v mestu Mariboru, ampak predvsem opomnik današnjemu turbulentnemu trenutku, kako pomembna je človečnost. Da ljubezen lahko preživi, ni dovolj samo ljubezen.

**Jonas Hassen Khemiri**

**≈ [približno enako kot]**

≈ [ungefär lika med]

*Sodobna komična švedska drama, kjer na eni strani enačbe stoji kapital, na drugi pa vrednost našega življenja*

Režiserka **Maša Pelko**

Premiera 28. februarja 2025 na Malem odru

Jonas Hassen Khemiri (1978) je eden najprepoznavnejših in najbolj prevajanih sodobnih švedskih avtorjev, ki ga v slovenskem gledališkem prostoru z dramo ≈ [približno enako kot] spoznavamo prvič. Simbol ≈ v matematiki in ekonomiji zaznamuje pomenskost približnega enačaja, ki na eno stran enačbe postavlja kapital, na drugo pa vrednost človeškega življenja. Khemiri, ki je poleg literature doštudiral tudi ekonomijo, z dramo ≈ [približno enako kot] tako preizprašuje pozicijo (in vrednost) vseh nas, ujetnikov v diktaturo sodobnih kapitalističnih sistemov.

Kljub izjemno kompleksni tematiki mu je uspelo ustvariti izrazito živ, premišljen in poln svet, ki pred nami razpre več kot dvajset prepletenih človeških usod. Besedilo se ves čas giblje na tanki meji med absurdnimi in humornimi sekvencami našega življenja na eni strani ter kruto temačnostjo družbenega in socialnega sistema na drugi ter tako ustvarja precizno in premišljeno diagnozo naše aktualnosti. Režiserka Maša Pelko bo zgodbe številnih protagonistov predstavila skozi njihovo vsakdanjo borbo z bremenom kapitalistične logike, ki določa njihove intimne odnose, občutenje preteklosti in odločitve v prihodnosti.

**Po motivih Jeana Racina**

**FEDRA**

*Phèdre*

Priredba besedila Tibor Hrs Pandur

*Tragična ujetost v temačen labirint prepovedanih strasti*

Režiserka **Livija Pandur**

Premiera 25. aprila 2025 v Dvorani Frana Žižka

*Fedra* Jeana Racina (1639–1699) danes velja za največjo dramsko mojstrovino, v kateri je dramatik uresničil najvišje in najstrožje zahteve poetike francoskega klasicizma. Zgodba o Tezejevi ženi Fedri, ki jo vodi slepa strastna ljubezen do pastorka Hipolita, razkriva tragično zgodbo o ljubezenski krivdi in kazni, hrepenenju, osamljenosti, pomanjkanju milosti in sočutja, ko strast in sram postaneta instrument destrukcije ne le glavne junakinje, ampak vseh, ki se jih dotikata vprašanje človekovega končnega smisla in problem človekove svobode. Uprizoritvena priredba, za katero bo poskrbel Tibor Hrs Pandur, bo temeljila na priredbi Racinove tragedije, upoštevajoč kontekste drugih literarnih priredb in sodobnih dramaturških reinterpretacij, ki črpajo iz mita o Fedri.Livija Pandur, ki je v Drami SNG Maribor leta 2016 režirala odmevno uprizoritev *Immaculata* po romanu Colma Tóibína, pravi, da je danes, »*če* *po skoraj tristo petdesetih letih, kolikor je minilo od nastanka Racinove* Fedre*, odstranimo plasti časa, ki prekriva njeno drznost in svežino,* Fedra *še vedno tragedija o lepoti in obscenosti ter fenomenu neustavljive ljubezni«.*

Obnovitvena premiera otroške uprizoritve **v koprodukciji z Mini teatrom Ljubljana**

**Andrej Rozman Roza**

**JANKO IN METKA**

*Klasična pravljica v podalpski preobleki s petjem in plesom*

Režiser **Robert Waltl**

Premiera 15. novembra 2024 na Malem odru

Andrej Rozman Roza je po kultni Grimmovi pravljici o Janku in Metki pripravil gledališko adaptacijo oziroma sodobni dramolet, in četudi je *»naslov enak, zgodba enaka, enaki junaki, je kljub temu v naši predstavi vse drugače«.* Janko in Metka se znajdeta v nizu težkih preizkušenj, soočata se z lakoto, revščino, hudobno mačeho, a dokler je ob njiju ljubeči oče, je vse skupaj znosno. Ko pa se mačeha odloči, da pri hiši ni več dovolj hrane za vse, se morata otroka izuriti v preživitvenih strategijah; iz zavetja doma sta vržena v prostor neznanega in prostranega temnega gozda, kjer na koncu najdeta upanje v lepi slastni sladkorni hišici. A sladka skušnjava skriva »čarovniško« presenečenje v podobi ljudožerske tete Žeralde. Z zvijačami, pogumom in iznajdljivostjo premagata tudi coprnico in obogatena z vseživljenjskimi izkušnjami stopita v svet odraslosti. O gledališki pravljici, ki jo je leta 2010 na mariborski oder postavil Robert Waltl, je kritičarka Večera Petra Vidali zapisala, da je to »*zgodba o tem,* *kako je mogoče preživeti nevarne starše, nevarne divje zveri in ljudožerce in se ob tem celo smejati*«. Obnovitvena premiera bo primerna za otroke, starejše od pet let.

**PONOVITVE UPRIZORITEV IZ PRETEKLIH LET**

* Peter Shaffer ***AMADEUS***,rež. Aleksandar Popovski

Premiera 25. aprila 2024 v Dvorani Frana Žižka

* Ingmar Bergman ***PRIZORI IZ ZAKONSKEGA ŽIVLJENJA***,rež. Mira Stadler

Premiera 19. aprila 2024 na Malem odru

* Eva Mahkovic,Nataša Matjašec Rošker ***TOXIC***

Premiera 8. marca 2024 na Malem odru

* Jean-Baptiste Poquelin Molière ***TARTUFFE***, rež. Diego de Brea

Premiera 23. februarja 2024 v Dvorani Frana Žižka

* Milan Ramšak Marković ***PROMETEJ: ENA LEPA APOKALIPSA***, rež. Sebastijan Horvat

Premiera 24. novembra 2023 v Dvorani Frana Žižka

* Miranda Rose Hall ***MONOLOG ZA ŽIVEČE V ČASU IZUMRTJA*** (velika mednarodna koprodukcija v okviru evropskega projekta STAGES), rež. Tin Grabnar

Premiera 17. novembra 2023 na Malem odru

* Ivan Viripajev ***PIJANI***, rež. Attila Vidnyánszky ml.

Premiera 22. septembra 2023 v Dvorani Frana Žižka

* Slavko Grum ***DOGODEK V MESTU GOGI***, rež. Luka Marcen

Premiera 21. aprila 2023 v Dvorani Frana Žižka

* Paula Vogel ***KAKO SEM SE NAUČILA VOZITI***, rež. Nejc Gazvoda

Premiera 17. marca 2023 na Malem odru

* Avtorski projekt Nataše Matjašec Rošker in Petja Labovića ***NE TI MENI ALICE (ONCE AGAIN)***

Premiera 6. maja 2022 na Malem odru

* Tatjana Doma in Luka Marcen po motivih besedil Georgea Orwella ***FARMA* *ORWELL***, rež. Luka Marcen

Premiera 12. marca 2022 na Malem odru

* Mike Bartlett ***SNEŽINKA***, rež. Jure Novak

Premiera 14. decembra 2021 na Malem odru

* Drago Jančar, Janez Pipan ***TO NOČ SEM JO VIDEL***, rež. Janez Pipan

Premiera 24. septembra 2021 v Stari dvorani

* William Shakespeare ***ROMEO IN JULIJA****,* rež. Aleksandar Popovski

Premiera 22. januarja 2020 v Stari dvorani

* Tamara Damjanović po motivih filma ***POPOLNI TUJCI****,* rež. Tamara Damjanović

Premiera 9. februarja 2019 v Stari dvorani

* Po romanu Colma Tóibína Marijin testament ***BREZMADEŽNA/IMMACULATA****,* rež. Livija Pandur

Premiera 23. septembra 2016 v Stari dvorani

* Erik Gedeon ***VEČNO MLADI***, rež. Sandy Lopičić

Premiera 13. novembra 2015 v Stari dvorani

**PONOVITVE** **IZ PRETEKLIH LET** **ZA OTROKE IN MLADINO**

* Goran Vojnović po romanu Frana Saleškega Finžgarja ***POD SVOBODNIM SONCEM*** (koprodukcija Drame SNG Maribor s SNG Nova Gorica in s Cankarjevim domom Ljubljana), rež. Aleksandar Popovski

Premiera 30. novembra 2023 v SNG Nova Gorica, premiera v Mariboru 19. januarja 2024 v Dvorani Frana Žižka

* Maja Borin ***RDEČA KAPUCA***, rež. Saša Broz

Premiera 9. septembra 2022 v Stari dvorani

* Josip Jurčič, Maja Borin ***SOSEDOV SIN***, rež. Mateja Kokol

Premiera 2. julija 2021 na Komornem odru

* Janja Vidmar, Maja Borin ***ELVIS ŠKORC, GENIALNI ŠTOR***, rež. Mateja Kokol

Premiera 16. januarja 2020 na Malem odru

* Andrej Predin ***MICA PRI BABICI***, rež. Miha Golob

Premiera 9. novembra 2019 na Komornem odru

* Mark Haddon, Simon Stephens ***SKRIVNOSTNI PRIMER ALI KDO JE UMORIL PSA****,* rež. Mateja Kokol

Premiera 6. oktobra 2018 na Malem odru

* Ida Mlakar, Maja Borin ***KAKO STA BIBI IN GUSTI SIPALA SREČO***, rež. Miha Golob

Premiera 12. novembra 2016 na Komornem odru

* Ira Ratej ***GLEDALIŠČE OD Ž DO A***, rež. Ivana Djilas

Premiera 26. septembra 2015 na Malem odru

* Tone Pavček ***JURI MURI V AFRIKI***, rež. Branka Nikl Klampfer

Premiera 3. novembra 2011 na Komornem odru

**OPERA**

**OPERNE PREMIERE**

**LUCIA DI LAMMERMOOR**

*Tragična opera (dramma tragico) v treh dejanjih*

Skladatelj **Gaetano Donizetti**

Libretist **Salvadore Cammarano**

Dirigent **Ivan Hut**

Režiser **Giulio Ciabatti**

Premiera 4. oktobra 2024, Dvorana Ondine Otta Klasinc

Ena najslavnejših oper, ki tudi v sodobnem času dopušča številne provokativne interpretacije in inovativne režijske postavitve, je nastala izpod peresa Gaetana Donizettija, ki se je s svojim glasbenogledališkim opusom zapisal v zgodovino kot eden najprodornejših genijev poznega italijanskega belkanta. Predelava legende o nevesti iz odročnega škotskega Lammermoorja, ki jo je po domnevno resničnih dogodkih v svojem romanu ovekovečil Walter Scott, se je v dramaturško zgoščeni različici libretista Salvadoreja Cammarana osredotočila na tragično življenjsko usodo mlade Lucie Ashton, ki se mora zaradi neugodnega ekonomskega položaja poročiti z drugim in pri tem pozabiti na nemogočo zvezo s svojim izbrancem Edgardom Ravenswoodom, ki je povrh vsega še v ostrem osebnem konfliktu z njenim bratom Enricom Ashtonom. S pevsko vlogo protagonistke, ki zahteva poleg vokalne virtuoznosti tudi poglobljeno psihološko igro, je Donizettiju uspelo ustvariti ikonično opero o krhki ženski, ki zaradi neuslišane ljubezni zblazni in s tem postane ena izmed najprepoznavnejših upodobitev žrtev romantičnih hrepenenj.

**OTELLO**

*Opera v štirih dejanjih*

Skladatelj **Giuseppe Verdi**

Libretist **Arrigo Boito**

Dirigent **Valentin Egel**

Režiser **Guy Montavon**

Premiera 7. februarja 2025, Dvorana Ondine Otta Klasinc

Ko je Verdi leta 1871 dokončal opero *Aida*, se je odločil – podobno kot Rossini po komponiranju opere *Viljem Tell* –, da se tudi uradno upokoji in preneha s skladanjem. Toda velik umetniški in tudi komercialni uspeh, ki ga je bil Verdi deležen zaradi slave svojih preteklih oper, je skladatelja spodbudil, tudi zaradi intenzivnega prepričevanja založnika Giulia Ricordija, da ponovno zagrabi in obrusi svoje glasbeno pero. Pri iskanju primernega sižeja nove opere je pomembno vlogo odigral prav Ricordi, ki je Verdiju predlagal sodelovanje z nadarjenim piscem Arrigom Boitom. Izbira ikonične Shakespearove tragedije *Othello*, ki je po Boitovi nadvse učinkoviti dramaturški prevetritvi in osredotočenosti na kompleksno dinamiko razmerij med Othellom, Desdemono in Jagom dosegla novo raven glasbene sublimnosti prav v italijanski glasbeni drami *Otello*, je bila zaradi skladateljevih visokih umetniških kriterijev na neki način celo pričakovana. Priljubljena Verdijeva pozna operna mojstrovina se po skoraj treh desetletjih ponovno vrača na oder mariborske Opere, a tokrat v povsem novi postavitvi režiserja Guya Montavona.

**HAMLET**

*Velika opera v petih dejanjih*

Skladatelj **Ambroise Thomas**

Libretista **Jules Barbier**, **Michel Carré**

Dirigentka **Mojca Lavrenčič**

Režiser **Frank Van Laecke**

Premiera 9. maja 2025, Dvorana Ondine Otta Klasinc

Fenomen »ofeliomanije«, ki se je v Franciji razširil po gostovanju angleške gledališke skupine Williama Abbota, ki je v Parizu leta 1827 uprizorila bržkone najbolj znano Shakespearovo tragedijo *Hamlet*, je tudi po zaslugi edinstvene odrske prezence igralke Harriet Smithson še tri desetletja zaznamoval francosko kulturo in operno produkcijo. Zlasti slednja je svoj navdih iskala v številnih ekstremih – od krhkih in eteričnih žensk pa vse do grotesknih in diaboličnih podob, ki so zaokroževale dihotomijo dobrega in zlega, zato ne preseneča, da je Shakespearova tragedija še posebej po francoskem prevodu Alexandra Dumasa starejšega doživela svojo uglasbitev izpod peresa Ambroisa Thomasa v zvrsti vélike opere. Odločitev libretistov Julesa Barbiera in Michela Carréja za dramaturško poenostavitev zgodbe se je kljub nekaterim ostrim kritikam angleško govorečega občinstva izkazala za pravilno, saj je s fokusom na Hamletovo temeljno bivanjsko vprašanje ter konflikt med dvema paroma zagotovila jasno premočrtnost opernega spektakla, ki bo v prihodnji sezoni izveden prvič v zgodovini mariborske Opere, in sicer v režiji priznanega ustvarjalca Franka Van Laeckeja.

*Glasbenogledališka uprizoritev za mlade*

**MOŽ, KI JE UKROTIL STRELO**

*Opera v desetih prizorih*

Skladatelj in libretist **Robert Mraček**

Dirigent **Iztok Kocen**

Režiser **Jaki Jurgec**

Praizvedba 17. oktobra 2024, Dvorana Ondine Otta Klasinc

Slovenska operna noviteta s pomenljivim poetičnim naslovom *Mož, ki je ukrotil strelo,* ki je namenjena tako učencem zadnje triade osnovnih šol kot tudi srednješolcem, v zaporedju desetih prizorov prikazuje ključna življenjska obdobja bržkone enega najslavnejših znanstvenikov in izumiteljev modernega časa, Nikole Tesle. Skladatelj in libretist Robert Mraček se je pri ustvarjanju opere, ki prinaša pomembno didaktično in duhovno sporočilo pravzaprav vsem generacijam poslušalcem, ne le mladim, oprl na lastno raziskovanje Teslovega življenja in eksperimentalnega dela na področju elektromagnetizma, pri čemer je želel izpostaviti predvsem pasti, ki jih prinaša napredek, in nerazumevanje genija, čigar ideje sta kapital in neoliberalna družba zlorabila za lastne koristi, ne pa za splošno dobrobit človeštva in našega planeta. Glasbena govorica opere, v kateri igrajo pomembno vlogo tudi številni vizualni efekti, tako s svojimi izvirnimi glasbenimi kodi v obliki vodilnih in spominskih motivov nadvse prepričljivo nagovarja mlado občinstvo in ga vabi k samostojnemu iskanju znanstvenih in družbenih resnic.

*Slavnostna obeležitev stote obletnice smrti Giacoma Puccinija*

**TURANDOT**

*Opera v treh dejanjih*

Skladatelj **Giacomo Puccini**

Libretista **Giuseppe Adami**, **Renato Simoni**

Dirigent **Simon Krečič**

Režiser **Filippo Tonon**

Premiera 29. novembra 2024, Dvorana Ondine Otta Klasinc

Puccinijeva poslednja opera *Turandot* iz leta 1924, ki jo je zaradi nenadne skladateljeve smrti dokončal Franco Alfano, predstavlja konec in zadnji »pravi« vrhunec obdobja vélike italijanske operne tradicije. Skladatelj je s tem opernim delom, v katerem na novo zaživi duh starodavne Kitajske, mednarodnemu občinstvu približal še neslišane eksotične in z mistiko prežete glasbene svetove. Zgodbo o prelestni, a kruti kitajski princesi Turandot, ki svojim snubcem, med drugim tudi neznanemu tatarskemu princu, zastavi tri uganke, je Puccini odel v bogato orkestrsko paleto, iz katere izstopajo solistične točke princese Turandot, sužnje Liù in ne nazadnje tudi ena najslavnejših tenorskih arij *Nessun dorma* princa Calafa. Z izvedbo zadnje Puccinijeve odrske mojstrovine želimo prav na dan skladateljeve smrti obeležiti stoto obletnico izgube enega največjih italijanskih opernih genijev.

**PONOVITVE GLASBENOGLEDALIŠKIH UPRIZORITEV IZ PREJŠNJIH SEZON**

* Georges Bizet: ***CARMEN*** / Režiser: Juan Guillermo Nova / Premiera 18. marca 2022, Dvorana Ondine Otta Klasinc
* Radovan Gobec: ***PLANINSKA ROŽA*** / Režiser: Matjaž Latin / Premiera 20. junija 2019, Dvorana Ondine Otta Klasinc
* Giuseppe Verdi: ***LA TRAVIATA*** / Režiser: Hugo de Ana / Premiera 28. novembra 2008, Dvorana Ondine Otta Klasinc
* Giacomo Puccini: ***TOSCA*** / Režiser: Pier Francesco Maestrini / Premiera 17. maja 2024, Dvorana Ondine Otta Klasinc
* Giacomo Puccini: ***LASTOVKA (LA RONDINE)*** / Režiser: Hugo de Ana / Premiera 23. februarja 2024, Dvorana Ondine Otta Klasinc
* Giuseppe Verdi: ***DON CARLO*** / Režiser: Marin Blažević / Premiera 3. marca 2023, Dvorana Ondine Otta Klasinc
* Wolfgang Amadeus Mozart: ***ČAROBNA PIŠČAL*** / Režiser: Krešimir Dolenčić / Premiera 29. septembra 2023, Dvorana Ondine Otta Klasinc

**SIMFONIČNI CIKEL**

**1. KONCERT: OTVORITVENI KONCERT FESTIVALA MARIBOR 2024**

11. september 2024, Dvorana Ondine Otta Klasinc

**Simfonični orkester SNG Maribor**

Dirigent **Mate Bekavac**

Solista **Barnabás Kelemen**, violina, **Katalin Kokas**, viola

V koprodukciji z Narodnim domom Maribor

Max Schönherr: Plesi iz Avstrije, izbor plesov iz suite za orkester, op. 25

Wolfgang Amadeus Mozart: Sinfonia concertante v Es-duru za violino, violo in orkester, K. 364

Antonín Dvořák: Simfonija št. 9 v e-molu, »Iz novega sveta«, op. 95, B. 178

**2. KONCERT**

23. januar 2025, Dvorana Ondine Otta Klasinc

**Simfonični orkester SNG Maribor**

Dirigent **Ivan Hut**

Solist **Ivan Ferčič**, klavir

Igor Majcen: novo delo

Wolfgang Amadeus Mozart: Koncert za klavir in orkester št. 21 v C-duru, K. 467

Ludwig van Beethoven: Simfonija št. 5 v c-molu, op. 67

**3. KONCERT**

20. marec 2025, Dvorana Ondine Otta Klasinc

**Simfonični orkester SNG Maribor**

Dirigentka **Mojca Lavrenčič**

Solist **Mak Grgić**, kitara

Uroš Krek: Sinfonia per archi

Joaquín Rodrigo: Koncert za zabavo za kitaro in orkester (Concierto para una fiesta)

Franz Schubert: Simfonija št. 5 v B-duru, D. 485

**4. KONCERT**

10. april 2025, Dvorana Ondine Otta Klasinc

**Simfonični orkester SNG Maribor**

Dirigent **Simon Krečič**

Solistka **Oksana Pečeny**, violina

Tomaž Habe: novo delo

Peter Iljič Čajkovski: Koncert za violino in orkester v D-duru, op. 35

Modest Musorgski, ork. Maurice Ravel: Slike z razstave

**KONCERTA ZA MLADE**

**1. KONCERT**

18. januar 2025, Kazinska dvorana

**Simfonični orkester SNG Maribor**

Dirigent in čembalo **Davorin Mori**

Solista **Vivijana Rogina**, violina, **Petar Njegovan**, viola

Carl Stamitz: Sinfonia concertante za violino, violo in orkester v D-duru

Johann Sebastian Bach: Brandenburški koncert št. 5 v D-duru, BWV 1050

Georg Friedrich Händel: Glasba za kraljevi ognjemet, HWV 351

**2. KONCERT**

8. marec 2025, Kazinska dvorana

**Ženski zbor Opere SNG Maribor**

Dirigent **Matteo Salvemini**

Solistka **Anna Fernández Torres**, klavir

Inštrumentalna in vokalno-inštrumentalna dela Rossinija, Donizettija, Saint-Saënsa, Fauréja, Debussyja, Wagnerja, Puccinija, Verdija idr.

///

**BOŽIČNI KONCERT**

17. in 18. december 2024, Kazinska dvorana

**Zbor Opere SNG Maribor**

Zborovodkinja **Zsuzsa Budavari Novak**

**BOŽIČNO-NOVOLETNI KONCERT**

20. december 2024, Dvorana Ondine Otta Klasinc

27. december 2024, Cankarjev dom Ljubljana

**Simfonični orkester SNG Maribor**

**Solisti in Zbor Opere SNG Maribor**

Dirigent **Simon Krečič**

V koprodukciji s Cankarjevim domom Ljubljana

**OPERNA NOČ**

30. maj 2025, Promenada Mestnega parka Maribor

**Simfonični orkester SNG Maribor**

**Solisti in Zbor Opere SNG Maribor**

Dirigent **Simon Krečič**

**KOMORNI CIKEL CARPE ARTEM**

**1. KONCERT: »POT PRIJATELJSTVA«**

6. november 2024, Kazinska dvorana

Nastopajo **Lana Trotovšek**, violina, **Miladin Batalović**, violina, **Nejc Mikolič**, viola, **Roberto Papi**, viola, **Nikolaj Sajko**, violončelo

Antonín Dvořák: Godalni kvintet št. 3 v Es-duru, op. 97, B. 180

Johannes Brahms: Godalni kvintet št. 2 v G-duru, op. 111

**2. KONCERT: »VRT SIMBOLOV«**

25. november 2024, Kazinska dvorana

Nastopajo **Luka Juhart**, harmonika, **Maja Osojnik**, glas in elektronika, **Anja Clift**, flavta, **Matej Šarc**, oboa, **Uroš Rojko**, klarinet, **Špela Mastnak**, tolkala

V sodelovanju z Zavodom Sploh

Uroš Rojko: Glasbeni simpozij za šest glasbenikov in igro zvočnih fresk iz lastnih umetniških del v dobi tehnične ponovljivosti (novo delo)

Vinko Globokar: Vrt simbolov za flavto, oboo, klarinet, harmoniko, tolkala, glas in elektroniko

**3. KONCERT: »SPREHODI V ČASU«**

2. december 2024, Kazinska dvorana

Nastopajo **Nejc Kamplet**, klavir, **Eva Šulić Brajčić**, violina, **Izak Hudnik**, violončelo

Robert Schumann: Adagio in Allegro za violončelo in klavir, op. 70

César Franck: Sonata za violino in klavir v A-duru

Robert Kamplet: Januar za klavirski trio

Dmitrij Šostakovič: Klavirski trio št. 2 v e-molu, op. 67

**4. KONCERT: »MAJHNI POGOVORI«**

27. marec 2025, Kazinska dvorana

Nastopajo **Augusta Romaškevičiūtė**, viola, **Luciano Cruz**, oboa, in drugi

Ernő Dohnányi: Serenada v C-duru za godalni trio, op. 10

Giedrius Kuprevičius: Small talk (Vljudnostni pogovor)za violino in violo

Ivo Petrić: Koncertne improvizacije za oboo, violino, violo in violončelo

Benjamin Britten: Fantazijski kvartet za oboo in godala, op. 2

**5. KONCERT: »V OBJEMU ROMANTIKE«**

9. april 2025, Kazinska dvorana

Nastopajo **Lorenzo Cossi**, klavir, **Alexander Pavlovsky**, violina, **Nikolaj Sajko**, violončelo, in drugi

Franz Schubert: Klavirski kvintet v A-duru, »Postrv«, D. 667

Johannes Brahms: Klavirski kvintet v f-molu, op. 34

**6. KONCERT: »PLES KROKIJEV«**

14. maj 2025, Kazinska dvorana

Nastopajo **Urška Kurbos**, trobenta, **Lalita Svete**, violina, **Vivijana Rogina**, violina, **Petar Njegovan**, viola, **Gorazd Strlič**, violončelo, **Žiga Trilar**, kontrabas, **Ana Semič Bursać**, klavir

Eric Ewazen: Trio za trobento, violino in klavir

Darijan Božič: Pet krokijev za trobento, klavir in kontrabas

Joseph Holbrooke: Štirje plesi, op. 20

Camille Saint-Saëns: Septet za klavir, trobento in godala v Es-duru, op. 65

Komorni cikel Carpe artem je koprodukcija Opere SNG Maribor in Društva za komorno glasbo Amadeus.

**BALET**

**BALETNI PREMIERI**

**PLAMENI PARIZA**

*Balet v treh dejanjih*

Skladatelj **Boris Asafjev**

Koreograf **Mihail Messerer** po izvirni koreografiji Vasilija Vainonena

Premiera 8. novembra 2024, Dvorana Ondine Otta Klasinc

Vse glasnejši klici po svobodi in odpravi nepravičnega monarhičnega absolutizma, ki so odmevali po pariških ulicah in drugih francoskih mestih leta 1789, so zaradi močnega apela kakor tudi zaradi številnih ideoloških podtonov, ki so jih lahko različni politični režimi uporabili (ali zlorabili) kot del svoje politične propagande, velikokrat našli pot v umetniške stvaritve. Med njimi ima posebno mesto tudi dramski balet *Plameni Pariza*, ki ga je leta 1932 na glasbo Borisa Asafjeva ustvaril koreograf Vasilij Vainonen. Ta je pri snovanju baleta in virtuoznih točk, ki so razkazovale atletsko moč sovjetskega baleta, svoj navdih našel v romanu *Li Rouge dou Miejour (Rdeči z juga)* provansalskega pisca Felixa Grasa, ki je v dogodkih tik pred izbruhom revolucije kritiziral nepravičnost tedanje družbenopolitične ureditve ter samovoljo in celo sadistično zatiranje kmetov s strani plemstva. Tudi nadgradnja izvirne koreografije v viziji Mihaila Messererja, ki jo bomo lahko prvič občudovali tudi pri nas, črpa svojo moč iz uporniške drže proti represiji, ki nas tudi (ali predvsem) v kriznem času demokracije uspe prepričati v razsvetljenske ideale svobode, enakosti in bratstva med ljudmi.

**CLUSTER**

*Svetovne koreografske uspešnice Edwarda Cluga*

**Proof – Bloom – mutual comfort – Cluster**

Koreograf **Edward Clug**

Glasba **Milko Lazar**, **Radiohead**

Premiera 7. marca 2025, Dvorana Ondine Otta Klasinc

Pomladni baletni večer, ki ga spleta venček štirih koreografij Edwarda Cluga, med katerimi so bile kar tri izvirno ustvarjene za Nizozemsko plesno gledališče, bi lahko po tehnični in estetski plati označili kot virtuozen in antološki, saj se bodo na podiju mariborskega Baleta razgrnile najprodornejše umetniške vizije človeškega telesa in gibanja. Povsem drugačna, nemara bolj intimno izpovedna plat koreografij pa se kaže v obravnavi posebnih bivanjskih tematik in ambientalnosti, ki jo ustvarjajo glasbeni avtorji, kot sta Milko Lazar in glasbena skupina Radiohead. Prav na takšno glasbo, ki lahko izvablja posebne energije in psihološka stanja, se bo v zaporedju koreografij *Proof, Bloom, mutual comfort* in *Cluster* razgrnil Clugov edinstveni koreografski svet, ki se bo v takšni konstelaciji plesnih stvaritev prvič predstavil slovenski publiki v interpretaciji mariborskega baletnega ansambla. Clugova moč imaginacije in magični svet hipnotičnih sanj pa razkrivata tudi pomembno družbenokritično noto, saj si ustvarjalec pri svojem raziskovanju različnih bivanjskih in družbenih tematik vselej prizadeva (p)ostati odprt do vsega drug(ačn)ega in predvsem vsega človeškega.

**PONOVITVE BALETNIH UPRIZORITEV IZ PREJŠNJIH SEZON**

* Sergej Prokofjev*:* ***ROMEO IN JULIJA*** / Koreografinja: Valentina Turcu / Premiera 9. novembra 2012, Dvorana Ondine Otta Klasinc
* Mikis Theodorakis: ***GRK ZORBA*** / Koreograf: Lorca Massine / Premiera 12. aprila 2024, Dvorana Ondine Otta Klasinc
* Edward Clug, Katalena: ***KEKEC*** / Premiera 7. septembra 2018, Dvorana Ondine Otta Klasinc
* Edward Clug, Radiohead: ***RADIO AND JULIET*** / Premiera 23. aprila 2005, Dvorana Ondine Otta Klasinc
* Edward Clug, Milko Lazar: **FAUST** / Premiera 10. novembra 2023, Dvorana Ondine Otta Klasinc
* Edward Clug, Milko Lazar: ***POVODNI MOŽ*** / Praizvedba 1. julija 2021, Blejski otok
* Peter Iljič Čajkovski: ***HRESTAČ*** / Koreograf: David Nixon / Premiera 7. novembra 2008, Dvorana Ondine Otta Klasinc
* Carl Orff: ***CARMINA BURANA*** / Koreograf: Edward Clug / Premiera 16. maja 2021, Dvorana Ondine Otta Klasinc
* Edward Clug, Edvard Grieg: ***PEER GYNT*** / Premiera 6. novembra 2015, Dvorana Ondine Otta Klasinc